**Отчетен доклад за 2021 година**

**Уважаеми читалищни членове, през настоящата 2022 година ние заедно ще отбележим 130 години читалище в Белене! Нашата школа за родолюбие, нашето културно светилище, нашият пазител на българската духовност! Цялата година ще премине под знака на тази паметна годишнина. Мероприятията и инициативите, които ще организираме, и в които ще участваме ще целят запазване на жив огъня на духовността, разгорял се преди 130 години! За да съхраним и предадем на идните поколение ентусиазма и любовта към читалищната дейност!**

През изминалия отчетен период усилията на НЧ „Христо Ботев -1892” бяха насочени към запазване на многообразните дейности, в условията на световната пандемия предизвикана от вируса Covid-19. Въз основа на създадените преди пандемията добри условия за работа на школите и клубовете към читалището, популяризирането им чрез интернет пространството и с участието на отделни колективи във фестивали и конкурси, бяха постигнати резултати, кореспондиращи с рестрикциите от здравен характер, наложени ни от органите за управление на държавата.

Дейностите на отделните школи и богатата ни библиотека бяха ограничавани, и частично въстановявани в зависимост от епидемиологичните мерки в страната.

Славната история на читалището в Белене и библиотеката към него е събрала мечтите, живота и творческата реализация на десетки и стотици читалищни дейци, самодейци и съмишленици, но миналото има стойност, само ако има и бъдеща читалищна дейност. Една от най-важните дейности на читалището е библиотечната, затова стремежът на НЧ „Христо Ботев – 1892”, гр. Белене е да участва в различни проекти за популяризиране на библиотеката и читалището и най-вече да обновява редовно книжния фонд. Във времена на страх, тревоги и изолация, единствено книгите лекуват и водят до просветление и само книгата може да сътвори истински чудеса за емоционалното и психическото здраве на човека.

Библиотечно-информационна дейност. Библиотеката при читалището отбелязва ръст на читателите за предходната година с 40 човека, като броя им достигна 300, от които 148 са деца до 14 години. Този факт има своето обяснение, тъй като бе одобрен проект към Министерството на културата на стойност 3879,42 лв. Финансовата подкрепа позволи обогатяването на фонда с 260 нови заглавия на български и чуждестранни автори, а фондът на библиотеката е 33760 единици. Посещенията съответно - 3308 и заетите библиотечни материали - 5419 също отбелязват ръст за изминалата година. Отделно със собствени средства читалището е закупило 75 броя книги на стойност 1132 лв.

2021година започна с нови сили и идеи за бъдещи успешни мероприятия, с мисъл за предстоящите участия на групите към читалището.

**Детска музикална школа по пиано, акордеон и китара**

Основана през далечната 1954 г. от тогавашния председател на читалището д-р Иван Койчев, музикалната школа не е прекъсвала своята дейност. През месец октомври 2021 год. стартираха часове по класическа китара. Преподавателят по пиано и акордеон Миглена Драшанска обучава 18 ученика, а преподавателят по китара Румен Арабаджиев 12 деца. Квалифицираните преподаватели помагат на децата да изградят художествен вкус и придобият знания и умения в областта на музиката. Децата имаха възможността да покажат своите музикални умения и да зарадват своите близки през месец март, като отправиха пролетен поздрав и през месец декември с подходящи коледни изпълнения. Двете събития бяха проведени по време на сложната епидемична обстановка. Своя талант и възможности на живо те показаха на заключителния годишен концерт пред беленската публика на 9 юни, който се състоя в салона на читалището. Концертът премина под надслов „Заедно за Митко” и него взеха участие, и другите ни талантливи деца – детски танцов състав „Димум”, с ръководител Цветана Врайкова и Клуб за модерни танци „ДивнА” – начинаещи и напреднали, с ръководител Анна- Мария Дракова.

На християнския празник – Лазаровден, пременени в народни носии и с цветни венци на главите, момичетата от детски танцов състав „Димум” обходиха къщите на Белене, пееха обредни лазарски песни, като благославяха стопаните с наричания за здраве, щастие и берекет. Стопанините на домовете ги даряваха с яйца, пари, плодове и дребни подаръци. Този прекрасен автентичен празник донесе много радост и надежда на нашите съграждани. Лазарките винаги се чакат с радост, тъй като се счита се, че къща, в която са влизали лазарки, е честита през цялата година.

За отбелязване на този светъл празник децата от децата от IV -та подготвителна група "Нинджи към ДГ "Мечта" с танцов ръководител Цветана Врайкова поднесоха и своя поздрав пред сградата на Община Белене. Те зарадваха публиката с песни и танци, традиционни за празника. Ръководството на НЧ "Христо Ботев" благодари на танцьорите, като им напълни кошничките с яйчица и лакомства.

Нашата мисията е не само да съхраняваме и популяризираме българските обичаи и традиции, а и да възпитаваме в нашите деца чувство на дълг и патриотизъм, любов и преклонение пред нашата Родина. За отбелязване на 2 юни – денят на Ботев и на загиналите за свободата и независимостта на България, ръководството на читалището заедно с децата от детски танцов състав „Димум”, отдадохме почит и се преклонихме пред делото на Ботев като посетихме националния музей „Кораб Радецки”. Участията на талантливите ни деца не спират дотук.. В началото на месец юли детски танцов състав „Димум” и Клуб по модерни танци „ДивнА” откриха и закриха първият фестивал на къдроглавия пеликан. Многобройната публика истински се зарадва на танците, с които се представиха децата от школите към Читалището.

Арт кабинетът по изобразително изкуство с ръководител Диана Николова отбелязва своите първи големи успехи. На 2 март, децата получиха грамота за участие в Шестия конкурс за мартеници "Бяло и червено", организиран от Община Белене. В края на месец април Йоана Радулова получи златен медал и грамота в Националния конкурс по народно приложно изкуство „Лазарка мома, гиздава” към Националния дворец на децата в гр. София. Участие в конкурса взеха също Виктория Миткова и Божидара Петрова, също възпитанички на Арт ателието. През декември от Националния конкурс по народно приложно изкуство " От Коледа до Васильовден" 2021 от Националния дворец на децата, гр. София, Божидара Петрова спечели II-място в категория "Калпаци", а Лъчезар Панов, също награден с II-ра награда в категория "Слово". Изключително горди сме с медалите и дипломите на нашите прекрасни деца, тъй като те са напълно заслужени!

Певческите групи към Читалището ни направиха изключително горди със своите постижения и награди. На 5 юни в X- тия фестивал на патриотичната песен "Отечество", който се проведе в гр. Плевен, взеха участие Мъжка вокална група „Стил”, група за стари градски песни „Беленка” и новосформираната група за народно пеене „Дунавска зора” с ръководител Деян Йорданов. От престижния конкурс нашите групи покориха зрители и жури и грабнаха всички награди: МВГ „Стил „ завоюваха златен медал, група за стари градски песни „Беленка” спечелиха I – во място, а група за народно пеене „Дунавска зора” се класираха на II – ро място.

Беленските самодейци впечатлиха авторитетно жури и публика и на Фестивала на старата градска песен "Романтика в Пордим". Въодушевление, възторг и гордост изпълниха залата в гр. Пордим, когато бе присъдена специалната награда на Кмета на града на мъжка вокална група "Стил" ! I- во място бе отредено на групата за стари градски песни от Пордим, а група за стари градски песни "Беленка" взе II-рото място!

**ТТ „БелАрт“**

Театралната трупа към НЧ „Христо Ботев – 1892” взе участие във XXIII Фестивал на любителските театри в гр. Каварна на 5 юни. Спектакълът „Мечешко предложение” по Чехов получи II – ра награда за спектакъл, а грамота и купа от Съюза на народните читалища за високи творчески постижения.

Културният календар през месеците май и септември традиционно бе изпълнен с концертите, посветени на 24 май и Празниците на града. Танцьорите от Клуб по модерни танци „Дивна”, взеха участие и в двата концерта и представиха достойно нашето читалище.

Новата учебна година за школите бе открита традиционно и започна в началото на месец октомври. Подновени бяха репетициите в Школата по народни танци за деца, клуб по народни танци за начинаещи, Клуб за народни танци „Димум” с ръководител Цветана Врайкова, корепетитор Павел Минчев и репетитор Радостин Добранов. Хореографът Цветана Врайкова отново бе избрана да обучава малките деца от първа група „Нинджи” в детска градина „Мечта” под съпровода на акордеониста Павел Минчев.

Учебната година подновиха и малките музиканти от детска музикална школа с ръководител Миглена Драшанска, както и Клуб за модерни танци "ДивнА" с ръководител Анна-Мария Дракова. Новото и значимото, което искаме да подчертаем е откриването на три нови школи – школата по китара, която стартира с 6 деца, а сега може да се похвали с 12 деца, вокално пеене „Дунавски звънчета” с ръководител Павлина Ерияшева и Артистично художествено слово с ръководител Калинка Петкова. За изключително краткия срок децата успяха да се подготвят и да зарадват близки и приятели с коледни изпълнения, импровизации и сказки.

През 2021 година читалището организира и проведе III –тия регионален фестивал „Път, вдъхновение, вяра”. Изданието не бе проведено през 2020 година, поради усложнената епидемиологична обстановка, свързана с COVID-19. На 26. 06. 2021 година фестивалът стартира с участието на групите към читалището. Въпреки неблагоприятните условия за подготовка на гостуващите самодейните колективи, към фестивала бе проявен голям интерес. Участваха 28 самодейни колектива и индивидуални изпълнители от 19 населени места от северна България. Финалът на фолклорният фестивал бе със специалното участие на талантливите възпитаници на НУИ "Панайот Пипков"-Плевен.

На 1, 2 и 3 юли се проведе I- вия фестивал на къдроглавия пеликан. „Фестивалът на къдроглавия пеликан“ се организира в изпълнение на проект „Животът нa пеликана“, с подкрепата на Фондация „Америка за България“.Организира се и се провежда съвместно с НЧ „Христо Ботев – 1892” и Българското дружество за защита на птиците . Фестивалът е посветен на **завръщането на къдроглавия пеликан** в природния парк и включваше разнообразни образователни и информационни активности, презентации и прожекции на филми, **работилници, в които активно участваха децата от детски танцов състав „Димум” и Клуб за модерни танци „ДивнА”. Децата бяха запознати по забавен и ангажиращ начин с вида** и дейностите по защитата на къдроглавия пеликан.

Успоредно се включихме във Фестивала на река Дунав, организиран от Община Белене. Нашето читалище взе участие във кулинарното състезанието „Дунавска трапеза” с гост Шеф Андре Токев. Самодейките Петрана Минчева и Мая Салиева бяха в основата на нашия успех. За жури и гости те приготвиха и презентираха рибни ястия, за което бяха наградени с грамота и предметна награда.

Читалищните служители през изминалата година организирахме и участвахме заедно със самодейните колективи в различни мероприятия.

През отчетната година продължи ползотворното сътрудничество между Читалището и Сдружение „33-ти Свищовски полк" Във връзка със съвместните мероприятия и дейности на НЧ „Христо Ботев - 1892”, Сдружение „33-ти Свищовски полк" и Съюзът на офицерите от запаса и резерва, представители на Сдружението дариха още 200 помагала Моята България в помощ на учениците от V-X клас на двете училища.

През месец април за осма поредна година се включихме в Деня на Земята с нова и интересна инициатива, която изпълнихме съвместно с информационния център към Японското посолство. Пред читалището засадихме японска вишна – дървото, което се е превърнало в символ и национална гордост на Япония. Информационният център към Японското посолство дари материали, книги и брошури, благодарение на което бе обособен кът в библиотеката.

По повод 24 май – денят на славянската писменост и култура, в актовата зала на читалището се проведе среща - разговор "Силата на българското слово" с господин Боян Ангелов – председател на Съюза на българските писатели. Авторът на над 30 книги, съставител на енциклопедии и поетични антологии, дари за читалищната библиотека нови книги от български автори, които ще зарадват нашите читатели.

# През изминалата 2021 година НЧ „Христо Ботев – 1892” бе партньор в няколко значими проекта:

# Проектът на А1 „Интернет за всички 55 +”, изпълняван от Асоциация „Съвременни читалища”, гр. София, в който се включва библиотеката за трета поредна година. Проектът е част от целите на А1 да направи технологиите достъпни за всички и да осигури подкрепа на една от най-ощетените в технологично отношение групи – тази на възрастните хора. Участниците, на средна възраст 71г., усвоиха новите знания чрез серия от специализирани обучения. Те се проведоха в градовете Белене, Дряново и Радомир, както и селата Ценово и Ново село, област Видин. Занятията бяха с продължителност от 20 учебни часа и се водеха от библиотекаря Евелина Михова.

# Проект „Гражданско участие и публичен контрол в процеса на вземане на решения”, изпълняван от Сдружение „Плевенски Обществен Фонд – Читалища” и публичен форум "АГОРА". Проектът има за цел да повиши гражданската активност в три общини: Долна Митрополия, Левски и Белене за изграждане на нови за местните общности механизми за участието им в процеса на вземане на решения на местно ниво.

# През година се включихме като партньори в проекта на Средно училище „Димчо Дебелянов” „Подкрепа за успех", съвместно с клуб Български език и литература.

# Включихме се и в програма „Хоризонти”, проект, който ще се реализира от Център за обществена подкрепа, гр. Плевен.

# Взехме участие в проектът ****“Живот за дунавските есетри”**, който** ще помогне за опазването на **емблематичните за река Дунав есетри.**

1. За втора поредна година bTV Media Group стартира социално отговорния си **проект „Добрият пример**, чрез който популяризира целогодишно инициативите, които доказват, че доброто се случва навсякъде около нас. Нашият принос към инициативата е поредното ни почистване на силно замърсената ивица на р. Дунав.

В края на година кандидатствахме с международния проект „Сътрудничество между организациите и институциите”, дейност „Малки партньорства” , сектор „Образование за възрастни” подадено по Програма „Еразъм +” на Европейския съюз за подкрепа на образованието, обучението, младежта и спорта в Европа. Очакваме оценка и одобрение!

Кандидатствахме към Програмата за развитие на селските райони, МИГ Белене – Никопол, Мярка 7.5 „Инвестиции за публично ползване в инфраструктура за отдих, туристическа информация и малка по мащаб туристическа инфраструктура“ с проектно предложение: **„**Народно Читалище "Христо Ботев - 1892" привлекателно място за културен туризъм в град Белене”. Одобрени сме на първия етап от МИГ- Никопол!

Одобрените ни проекти за изминалата година са два:

1. „Българските библиотеки – съвременни центрове за четеност и информираност” към Министерството на културата на стойност 3879,42 лв. Финансовата подкрепа позволи обогатяването на фонда с 260 нови заглавия
2. IV Фолклорен фестивал Път, вдъхновение, вяра към Национален фонд „Култура” на стойност 14982,23 лв. Трите издания на фестивала „Път, вдъхновение, вяра” се осъществяваха с читалищни средства, дарители и доброволци.

В четвъртото издание предвиждаме и представяне на местен автентичен фолклор, който ще се разучава от младите танцьори от школите към Читалището. За тази цел ще са ни необходими фолклорни костюми от северняшката етнографска област, а сценичните изпълнения ще допринесат за популяризиране на фестивала и местния фолклор сред подрастващите.

# Управление, щатен екип, всичко отчетено до тук не би могло да се осъществи без отговорната работа на Настоятелството и щатния екип на читалището. Цялостната административна и творческа работа, както и поддържането на материалната база през отчетната година се крепи на всички нас. Изпълнението на всички указания на инспекцията по труда, за пожарна безопасност, съхраняването и добрата визия на сградата бяха ежедневна грижа и от съществено значение за успешната читалищна дейност.

# Читалищното Настоятелство благодари на всички, които подкрепяте и вземате участие в различните мероприятия, читалищни членове, самодейци, доброволци, общественици и граждани. Пожелаваме си дългогодишни творчески изяви. Вярваме, че всички ще положим усилия за съхраняване на самобитната и уникална същност на читалището, за неговото осъвременяване и обогатяване!

# Благодаря за вниманието!